Návrh

ZÁKON
   z...................2006
o elektronickom  výbere mýta
 za užívanie vymedzených úsekov pozemných komunikácií 
a o zmene a doplnení zákona č. 135/1961 Zb. o pozemných komunikáciách (cestný zákon) v znení neskorších predpisov

Národná rada Slovenskej republiky sa uzniesla na tomto zákone:

Čl. I
§ 1
Predmet zákona

(1) Tento zákon upravuje  elektronický  výber mýta za užívanie vymedzených úsekov diaľnic, ciest pre motorové vozidlá a ciest I. triedy ( ďalej len „cesty“) podľa prejazdenej vzdialenosti, práva a povinnosti užívateľov týchto  ciest, pôsobnosť orgánov štátnej správy, správcu výberu mýta,  výkon  kontroly a zodpovednosť za porušenie povinností ustanovených týmto zákonom.

(2)	Tento zákon sa nevzťahuje na
a) výber mýta bez elektronických zariadení ,
b) výber mýta bez použitia palubnej jednotky,
c) miestne systémy výberu mýta, u ktorých náklady na ich vybudovanie by boli neúmerné v porovnaní s  výnosom.

§ 2
Základné ustanovenia

(1) Elektronický  výber mýta je elektronická úhrada vypočítanej sumy podľa kategórie vozidla za prejazdenú vzdialenosť po ceste (ďalej len „mýto“).

(2) Vymedzené úseky ciest možno užívať  motorovými vozidlami s celkovou hmotnosťou nad 3,5 t alebo jazdnými súpravami s celkovou hmotnosťou nad 3,5 t, určenými na prepravu tovaru a  motorovými vozidlami umožňujúcimi prepravu viac ako 9 osôb vrátane vodiča,  po úhrade mýta za užívanie týchto ciest.

(3) Palubnou jednotka je prístroj s minimálnou interoperabilitou na vykonávanie mýtnych transakcií použitím niektorej z technológií satelitného určovania polohy, alebo mobilných komunikácií GSM-GPRS, alebo 5,8 GHz mikrovlnovej technológie. 

§ 3
Povinnosti platiteľa mýta 

(1) Povinnosť platby mýta má prevádzkovateľ vozidla 1) (ďalej len „platiteľ mýta“). 

(2) Platiteľ mýta je povinný
a) pred jazdou po ceste umiestniť a aktivovať vo vozidle palubnú jednotku, 
b) správne a úplne zadať do palubnej jednotky technické údaje o vozidle, potrebné pre výpočet mýta a jeho odúčtovanie, 
c) správne používať palubnú jednotku.

§ 4
Oslobodenie od mýta

 Oslobodenie od mýta sa vzťahuje na vozidlá
a) Ministerstva vnútra Slovenskej republiky vrátane rozpočtových organizácií a príspevkových organizácií určených Ministerstvom vnútra Slovenskej republiky,
b) ozbrojených síl Slovenskej republiky a Organizácie Severoatlantickej zmluvy určených Ministerstvom  dopravy, pôšt a telekomunikácií Slovenskej republiky (ďalej len „ministerstvo“) po dohode     s  Ministerstvom obrany Slovenskej republiky,
c) Colnej správy,
d) Slovenskej informačnej služby,
e) záchranných zložiek integrovaného záchranného systému podľa osobitného predpisu, 2)
f) Zboru väzenskej a justičnej stráže Slovenskej republiky,
g) správcu výberu mýta,
h) správcov ciest I., II., a III. triedy zabezpečujúcich údržbu diaľnic, ciest pre motorové     vozidlá a ciest I. triedy,3)
i) zabezpečujúce verejnú pravidelnú autobusovú dopravu.4)

§ 5
Sadzba mýta 

Sadzba mýta  za 1  km cesty sa určí pre kategórie vozidiel  od 3,5 t do 12 t celkovej hmotnosti vozidla a nad 12 t  celkovej hmotnosti vozidla, podľa počtu náprav vozidla a emisnej triedy vozidla.

§ 6
Správca výberu mýta

(1) Správcom výberu mýta je  Národná diaľničná spoločnosť, a.s..
	
	(2) Správca výberu mýta je povinný vybudovať pred vymedzenými úsekmi ciest platobné miesta pre úhradu mýta v hotovosti alebo  platobnými kartami.  

(3) Na účely tohto zákona správca výberu mýta elektronickým zariadením zhromažďuje, spracováva, využíva a uchováva podľa osobitného predpisu.5) tieto údaje
a)	evidenčné číslo vozidla a jeho fotografické zobrazenie,
b)	technické údaje vozidla, 
c)	identifikačný kód palubného zariadenia, 
d)	dĺžku prejazdenej vzdialenosti po ceste,
e)	sadzbu mýta a sumu vypočítaného mýta.

(4) Správca výberu mýta zabezpečí, aby platitelia mýta pred užívaním cesty mohli umiestniť vo svojich vozidlách palubné jednotky podľa § 2 ods. 3 vhodné aj pre iné technológie, ak to nevedie k dodatočnému zaťaženiu užívateľov alebo k ich diskriminácii. Palubná jednotka môže byť spojená s tachografom vozidla.

§ 7
Kontrola

(1) Kontrolu dodržiavania  povinností podľa § 4 vykonávajú poverené osoby v spolupráci s  útvarmi Policajného zboru.6)

(2) Poverenými osobami sú
a) zamestnanci ministerstva v rámci hlavného štátneho odborného dozoru,7)
b) zamestnanci správcu výberu mýta.

(3) Poverená osoba sa preukazuje preukazom vydaným ministerstvom. Preukaz obsahuje údaje o totožnosti v rozsahu meno, priezvisko, dátum narodenia, adresa trvalého bydliska a číslo občianskeho preukazu.

(4) Evidenciu preukazov poverených osôb vedie ministerstvo.

(5)	Poverené osoby pri výkone kontroly sú oprávnené
a) získavať údaje podľa § 6 ods.3 stacionárnym a mobilným elektronickým zariadením,
b) preukazovať dôkazy o nesplnení povinností vyplývajúcich z ustanovení tohoto zákona,
c) na mieste  v čase kontroly vybrať vypočítanú sumu  mýta,
d) ak nemožno zistiť skutočnú prejazdenú vzdialenosť vozidla po ceste, vypočítať mýto z dĺžky  200 km a príslušnej sadzby,
e) vyžadovať od vodiča vozidla vysvetlenie,  
f) vyžadovať od vodiča vozidla doklad o úhrade mýta.

(6)	Útvary Policajného zboru pri výkone kontroly sú oprávnené
a) usmerňovať vozidlá na kontrolné miesta určené správcom výberu mýta,
b) vyžadovať od vodiča vozidla doklad o úhrade mýta,
c) zakázať pokračovať v jazde alebo prikázať smer jazdy, ak nie je za kontrolované vozidlo mýto uhradené alebo nie je uhradené vo vypočítanej sume. 

(7) Poverené osoby sú povinné vyhotoviť doklad o kontrole a zabezpečiť oznámenie zisteného priestupku na predpísanom tlačive a predpísaným postupom.

§ 8
Priestupky 

(1) Priestupku na úseku výberu mýta sa dopustí ten, kto 
a) užíva cestu bez úhrady mýta,
b) odmieta úhradu mýta pri vyzvaní kontrolou poverených osôb na mieste  v čase kontroly,
c) nemá vo vozidle  palubnú jednotku podľa § 3 ods. 2,
d) nezadá alebo zadá neúplné alebo klamlivé údaje do palubnej jednotky,
e) neoprávnene manipuluje s palubnou jednotkou  alebo do nej neoprávnene zasahuje.

(2) Za priestupok podľa odseku 1 písm. a) až  c) možno uložiť platiteľovi mýta pokutu  do 20 000 Sk a v blokovom konaní do výšky trojnásobku vypočítanej  výšky mýta.

(3) Za priestupok podľa odseku 1 písm. d) a e) možno uložiť platiteľovi mýta pokutu do 10 000 Sk a v blokovom konaní do výšky dvojnásobku vypočítanej  výšky mýta.

(4) Na priestupky a ich prejednávanie sa vzťahuje osobitný predpis8) s tým, že priestupky podľa odseku 1 v blokovom konaní prejednávajú orgány Policajného zboru.

(5) Priestupky na úseku elektronického výberu mýta prejednávajú príslušné obvodné úrady dopravy. 

(6) Výnosy z pokút uložených za priestupky sú príjmom štátneho rozpočtu Slovenskej republiky.

§ 9
Výnos z výberu mýta

		 Výnos  z výberu mýta vrátane výnosu z výberu mýta podľa § 7 ods. 5 písm. c) a d)  je príjmom Národnej diaľničnej spoločnosti, a.s..

§ 10
Splnomocňovacie ustanovenie

(1) Vláda Slovenskej republiky ustanoví nariadením vlády Slovenskej republiky výšku sadzby mýta  za 1  km pre kategórie vozidiel  od 3,5 t do 12 t a nad 12 t  celkovej hmotnosti vozidla  podľa počtu náprav vozidla a emisnej triedy vozidla.

(2) Ministerstvo vydá na vykonanie  tohto zákona všeobecne záväzné právne predpisy, ktoré ustanovia
a)	vymedzenie  úsekov diaľnic, ciest  pre motorové vozidlá a ciest I. triedy s elektronickým výberom mýta a  jednotné podmienky ich užívania, 
b)	podrobnosti o  označení vozidiel správcu výberu mýta, dokladoch na preukazovanie poverených osôb vykonávajúcich kontrolu a zásady pre výkon kontroly,
c)	podrobnosti o spôsobe úhrady mýta na platobných miestach pre  platbu mýta a preukazovania  úhrady  mýta,
d)	podrobnosti o umiestnení, inštalácií, pripojení, obsluhe, prevádzke, technických špecifikáciách, postupoch riešenia osobitných prípadov a porúch palubnej jednotky.
§ 11

Týmto zákonom sa preberajú  právne akty Európskych spoločenstiev uvedené v prílohe.
.
Čl. II

Zákon č. 135/1961 Zb. o pozemných komunikáciách (cestný zákon) v znení zákona č. 72/1969 Zb., zákona č. 139/1982 Zb. č. 27/1984 Zb., zákona Národnej rady Slovenskej republiky č. 160/1996 Z.z., zákona č. 58/1997 Z.z., zákona č. 395/1998 Z.z., zákona č. 343/1999 Z.z., zákona č. 388/2000 Z.z., zákona č. 416/2001 Z.z., zákona č. 439/2001 Z.z., zákona č. 524/2003 Z.z., zákona č. 534/2003 Z.z., zákona č. 639/2004 Z.z. zákona č. 725/2004 Z.z a zákona č. 93/2005 Z.z sa mení a dopĺňa takto: 

1. V § 6 odsek 2 sa za slovo „súpravami“ vkladá slovo „do 3,5 t“.

2. V § 6 sa za odsek 2 vkladá nový odsek 3, ktorý znie: 
„Vymedzené úseky diaľnic a  ciest pre motorové vozidlá označené dopravnými značkami možno užívať motorovými vozidlami nad 3,5 t len po zaplatení mýta za užívanie týchto komunikácií.2daa)“ .

Poznámka pod čiarou k odkazu 2 daa znie:
2daa) Zákon č..../2006 Z.z. o elektronickom výbere mýta za užívanie ....

Doterajšie odseky 3 až 11 sa označujú ako odseky 4 až 12.

3. V § 6 ods. 6 písmeno a) znie:
„a) Ministerstva vnútra Slovenskej republiky vrátane Ministerstvom vnútra Slovenskej republiky určených rozpočtových a príspevkových organizácií,“.

4. V § 6 ods. 6 písmeno e) znie:
„e) Hasičského a záchranného zboru a ostatných hasičských jednotiek,“.

5. V § 6 sa odsek 6 dopĺňa písmenami  o) a p), ktoré znejú:
„o) správcov ciest I., II., a III. triedy zabezpečujúcich údržbu diaľnic, ciest pre motorové   vozidlá a ciest I. triedy na základe zmluvy podľa § 3f,
p) zabezpečujúce verejnú pravidelnú autobusovú dopravu.2ea)“,

Poznámka pod čiarou k odkazu 2ea znie:
2ea) § 6 ods. 3 zákona Národnej rady Slovenskej republiky č. 168/1996 Z.z. o cestnej doprave v znení neskorších predpisov.

6. V § 6 sa odsek 6 dopĺňa písmenom r), ktoré znie: 
„r) Slovenskej informačnej služby.“.

7.  V § 6 ods. 9 znie:
„(8) Výber mýta za užívanie diaľnic, ciest pre motorové vozidlá a ciest I. triedy, nálepky, ich distribúcia, predaj a výmena sa zabezpečujú právnickou osobou ustanovenou zákonom č. 639/2004 Z.z. o Národnej diaľničnej spoločnosti a o zmene a doplnení zákona č. 135/1961 Zb. o pozemných komunikáciách (cestný zákon) v znení neskorších predpisov. Finančné prostriedky získane z výberu mýta, z predaja nálepiek a úroky z týchto prostriedkov sú príjmom Národnej diaľničnej spoločnosti.“.

Čl. III

Tento zákon nadobúda účinnosť 1. januára 2007 okrem ustanovení Čl. II. bod 3,4 a 5, ktoré nadobúdajú  účinnosť dňom vyhlásenia v zbierke zákonov.

Príloha

ZOZNAM PREBERANÝCH PRÁVNYCH AKTOV EURÓPSKYCH SPOLOČENSTIEV
Smernica Európskeho parlamentu a Rady 2004/52/ES z 29. apríla 2004 o interoperabilite elektronických mýtnych systémov v spoločenstve (Ú.v. ES, L 166, 30 /04 /2004).